Mothusa tona wa lephata la dikgaolo Rre Maxwell Motowane o kopile banni ba motse wa Pandamatenga go nna le seabe mo ditlhabololong tsa motse wa bone.Mo phuthegong ya kgotla kwa motseng oo bosheng, Rre Motowane o kopile banni ba motse oo gore ba bope makgotlana a ka one ba ka thusang puso go tlhabolola motse ya bone.A re komiti ya ditlhabololo tsa motse e le nosi ga e ka ke ya kgona go tlhabolola motse e le yosi ntswa go na le methale mengwe e ba ka e dirisang go bopagana ba tlhabolola motse.O ne a tlhalosa gore makgotlana kgotsa dikomiti di tshwana le tsa distrust di kgona go tlhabolola motse di thusana le puso fa e tlhaelelang teng.Rre Motowane a re fa dikomiti tse di itlamile go dira mmogo, ba kgobokanya megopolo ba dirisana le kgosi, mokhanselara wa kgaolo ditlhabololo di ka nna teng.O ne a ba kopa gore ba batle megopolo e ka yone ba ka tsholetsang leina la motse wa bone ka lone, a tlatsa ka gore puso e tlhoka go ka tsewa tema ka e ka se kgone e le nosi.O ne a tlhalosa gore ditiro tsa puso di dintsi, ka jalo e ka se di kgone e le nosi ka e bile le one madi tota a se yo malatsing ano, mme palo ya Batswana, masiela, ba na le bogole le botlhe ba ba thusiwang ke puso dipalo tsa bone di ntse di ya magololetsa.